杜甫
哭台州郑司户苏少监
故旧谁怜我，平生郑与苏。存亡不重见，丧乱独前途。
豪俊何人在，文章扫地无。羁游万里阔，凶问一年俱。
白首中原上，清秋大海隅。夜台当北斗，泉路著东吴。
得罪台州去，时危弃硕儒。移官蓬阁后，谷贵没潜夫。
流恸嗟何及，衔冤有是夫。道消诗兴废，心息酒为徒。
许与才虽薄，追随迹未拘。班扬名甚盛，嵇阮逸相须。
会取君臣合，宁铨品命殊。贤良不必展，廊庙偶然趋。
胜决风尘际，功安造化炉。从容拘旧学，惨澹閟阴符。
摆落嫌疑久，哀伤志力输。俗依绵谷异，客对雪山孤。
童稚思诸子，交朋列友于。情乖清酒送，望绝抚坟呼。
疟病餐巴水，疮痍老蜀都。飘零迷哭处，天地日榛芜。